# விக்கிப்பீடியா:நிருவாகிகளுக்கான அறிவிப்புப்பலகை/தொகுப்பு 1

## மாகிர்

### தீர்வு நோக்கி

#### பதிப்புரிமை மீறல்

இப்போது நான் தொகுத்துக் கொண்டிருக்கும் தொகுப்புப் பெட்டியின் கீழ் "பக்கத்தைச் சேமிக்கவும்" என்ற பொத்தானுக்கு மேல் பின்வரும் வாசகம் உள்ளது:  
*"இந்த ஆக்கத்தைச் சேமிப்பதன் மூலம் நீங்கள் Creative Commons Attribution/Share-Alike License 3.0 மற்றும் GFDL பதிப்புரிமை விதிகளுக்கு உட்பட்டு உங்கள் பங்களிப்புகளைப் பிறருடன் பகிர்ந்து கொள்ள ஒப்புதல் அளிக்கிறீர்கள். இந்த ஆக்கத்தினை மறுபயன்பாடு செய்பவர்கள், குறைந்த பட்சம் இந்தப் பக்கத்துக்கு ஒரு மீத்தொடுப்பு தருவதன் மூலம் பங்களிப்பு உங்களுடையது என்று அறிவித்துவிட்டு, இதனைப் பயன்படுத்தவும் ஒப்புதல் அளிக்கிறீர்கள். "*  
இந்த அடிப்படையில் ஒரு பயனர் தெரிந்தோ தெளிவற்ற நிலையிலோ கூட பதிப்புரிமையுள்ள உள்ளடக்கங்களை கட்டுரைப் பெயர் வெளி, பேச்சுப் பக்கம், மணல் தொட்டி உட்பட விக்கிமீடியா திட்டத்தின் எந்த ஒரு இடத்திலும் சேர்ப்பது தவறு மட்டுமன்று விக்கிமீடியா அறக்கட்டளைக்கு சட்ட நோக்கிலான சிக்கலையும் தரும். எனவே, பதிப்புரிமை தொடர்பாக சற்று ஐயம் இருந்தாலும் அதனைச் சேர்க்காமல் விடுவதே நன்று. ஆங்கில விக்கிப்பீடியாவில் ஒருவர் பதிப்புரிமையுள்ள ஆக்கத்தைத் தன் சொந்த சொற்களில் ஓரளவு ஒட்டி எழுதுவது கூட வரவேற்கப்படுவதில்லை. பார்க்க - :en:Wikipedia:Close paraphrasing. பல்வேறு வகையில் தர மேம்பாட்டுக்கு உழைக்கும் தமிழ் விக்கிப்பீடியர்கள் இது தொடர்பான விழிப்புணர்வு கொண்டிருந்தல் நன்று. ஏனெனில் பல நெடுநாள் பங்களிப்பாளர்கள் கூட (குறிப்பாக, அவர்கள் பங்களிக்கத் தொடங்கிய நாட்களில்) அறியாமல் இப்பிழை விட்டிருப்பதைக் கவனிக்க முடிகிறது. இந்த வகையில், பதிப்புரிமை மீறலைச் சோதித்தல் என்னும் அலுப்பூட்டும் பணியை பக்கம் பக்கமாக மேற்கொள்ளும் துப்புரவுப் பங்களிப்பாளர்களை புரிந்து கொண்டு அவர்கள் பணிக்கு ஆதரவு அளிக்க வேண்டுகிறேன். ஒரு ஆக்கம் பதிப்புரிமைச் சிக்கல் கொண்டிருக்கிறதா என்ற தெளிவற்ற நிலையில் கட்டுரையில் வார்ப்புரு இட்டு பேச்சுப் பக்கத்தில் உரையாடுவதில் பயன் உண்டு. ஆனால், கூகுள் தேடல் மூலம் மிகத் தெளிவாக பதிப்புரிமை மீறல் என்று தெரியும் உள்ளடக்கத்தை நீக்குவது துப்புரவுப் பணிக்கு உட்பட்டதே. இதனைத் தொகுப்புப் போராக கருத முடியாது. பயனர்கள் இணக்கச் சூழலைக் காக்க வேண்டியது முக்கியம் தான் என்றாலும், துணிவுடன் செயற்படு என்ற அடிப்படைக் கொள்கையையும் கவனத்தில் கொள்ள வேண்டும். வழமையான துப்புரவுப் பணிகளுக்கே பக்கம் பக்கமாக பேச்சுப் பக்கத்தில் உரையாடினால் தர மேம்பாட்டில் போதுமான வேகம் இருக்காது. ஒரு சில விக்கிப்பீடியர்கள், பொது மக்களிடம் பேசும் போது தாங்கள் எழுதியதைத் தங்களைக் கேட்காமல் யாரும் மாற்றக் கூடாது என்ற எதிர்பார்ப்பு நிலவுவது தெரிய வருகிறது. இது நடைமுறைச் சாத்தியமற்றது மட்டுமன்று விக்கி தத்துவத்துக்கும் கிரியேட்டிவு காமன்சு உரிமத்துக்கும் முரணானதும் கூட.  
தமிழ்ச் சூழலைப் பொருத்த வரை, பல உள்ளடக்கங்களின் ஆசிரியர்களுக்கு பதிப்புரிமை குறித்த எந்த விழிப்புணர்வும் இல்லை. இலவசமாக அனைவரும் படிக்கும் வகையில் இணையத்தில் போட்டாலே போதுமானது என்று எண்ணுகிறார்கள். மற்றவர்கள் படியெடுத்துப் பரப்புவதையும் அவர்கள் தடுப்பதில்லை. உண்மையில், அவர்கள் நோக்கம் அனைவரும் பயன்படுத்த வேண்டும் என்பதே. ஆனால், அதற்கு முறையான சட்ட உரிமம் கொடுப்பது என்ற தெளிவு இல்லை. இங்கு மாகிர் பயன்படுத்த முனைந்த உள்ளடக்கம் அவ்வாறானதே. இது போன்ற உள்ளடக்கங்கள் பயன்படுமேயானால், நாம் முறையாக அவர்களைத் தொடர்பு கொண்டு தகுந்த கிரியேட்டிவு காமன்சு உரிமத்தில் ஆக்கங்களைப் பெற முனைவோம். எல்லா ஆசிரியர்களையும் தொடர்பு கொள்ள முடிவதோ அவர்கள் நம் வேண்டுகோளுக்கு இணங்குவதோ இல்லை. அத்தகைய வேளையில், அப்படியே படி எடுத்துப் போடாமால் பதிப்புரிமைச் சிக்கல் வராதவாறு சொந்தச் சொற்களில் சுருக்கத்தை மட்டும் தருவது நன்று. இதனைத் தத்தம் கணினியிலேயே செய்து செப்பனிட்டு அதன் பிறகு விக்கிப்பீடியாவில் ஏற்றுவது வரவேற்கத்தக்கது. இறுதியில் பதிப்புரிமைச் சிக்கல் இன்றி திருத்துவது தான் நோக்கம் என்றாலும் பதிப்புரிமை உள்ள ஆக்கங்களைத் திருத்துவதற்கான மணல் தொட்டியாகவோ பணி மேசையாகவோ விக்கிப்பீடியாவைப் பயன்படுத்துவதைத் தவிர்க்க வேண்டும்.  
புதிய பயனர்களுக்கு இவ்வாறான விசயங்களில் கூடுதல் வழிகாட்டுதல் தேவைப்படும். ஆனால், நிருவாகப் பொறுப்பில் உள்ளோரிடம் இது தொடர்பான கூடுதல் எதிர்பார்ப்பு இருப்பதில் தவறு இல்லை :) அதே வேளை, புதியவர்களை விட நெடுநாள் பங்களிப்பாளர்களிடம் எளிதில் உரையாடிப் புரிய வைக்க முடியும் என்பதால் நேரடியாக பயனர் பக்கத்தில் எச்சரிக்கை வார்ப்புரு இடாமல் இயல்பாகவே கவனம் ஈர்க்க முனையலாம். எச்சரிக்கை வார்ப்புருக்கள் இடுவது குறித்து அண்மையில் இன்னும் மேம்பட்ட புரிதல் பெற்றிருக்கிறோம். இவற்றை ஆலமரத்தடியில் இடுகிறேன். நன்றி. --இரவி (பேச்சு) 20:34, 23 ஆகத்து 2015 (UTC)  
:காலம் கடந்து விட்டதால், எனது பதில் கருத்துக்களை முன்வைப்பதைத் தவிர்க்கிறேன். [விக்கிப்பீடியா:பயனர் தடை மீளாய்வு] என்ற புதிய பகுதி தேவையில்லை. பயனரின் பேச்சுப் பக்கத்திலேயே இது குறித்து உரையாடலாம். எனவே விக்கிப்பீடியா:பயனர் தடை மீளாய்வு பக்கத்தை நீக்கப்பரிந்துரைக்கிறேன். *குறிப்பு: நான் தடைசெய்த பயனர் கைப்பாவை என பின்னர் தெரிய வந்துள்ளது.* --Ant<font color="red">a</font>n<font color="red"><big>**O**</big></font> 05:17, 14 அக்டோபர் 2015 (UTC)